KOMISSION KERTOMUS EUROOPAN PARLAMENTILLE JA NEUVOSTOLLE

lasti- ja matkustaja-alusten siirtämisestä yhteisössä rekistereiden välillä annetun asetuksen (EY) N:o 789/2004 täytäntöönpanosta

1.Johdanto

Lasti- ja matkustaja-alusten siirtämisestä rekistereiden välillä annettu asetus (EY) N:o 789/2004 oli aloite, jolla pyrittiin saattamaan asetus (ETY) N:o 613/91 ajan tasalle ja parantamaan sitä. Nykyinen asetus sisältää aiemmasta asetuksesta poiketen säännöksiä matkustaja-aluksia koskevista siirroista. Lisäksi siinä viitataan selvästi asiaa koskevaan EU:n lainsäädäntöön sekä vahvistetaan kansallisten merenkulkuviranomaisten yhteistyötä.

Rekisterien välisiä siirtoja käsitellään useissa IMO:n yleissopimuksissa ja muissa välineissä sekä kiertokirjeessä MSC/Circ.1.1140/MEPC/Circ.424. Unionin sisällä sovelletaan asetusta (EY) N:o 789/2004. Kyseisen asetuksen tarkoituksena on poistaa tekniset esteet jäsenvaltion lipun alla purjehtivien lasti- ja matkustaja-alusten jäsenvaltioiden rekisteristä toiseen siirtämisen väliltä. Samalla on tarkoitus varmistaa kansainvälisten yleissopimusten mukaisesti alusturvallisuuden ja ympäristönsuojelun korkea taso.

On todettava, että lippuvaltiota koskevien vaatimusten noudattamisesta annetun direktiivin 2009/21/EY 4 ja 6 artiklassa säädetään toimista, joita lippuvaltion on tarpeen toteuttaa ennen kuin se sallii aluksen purjehtia sen lipun alla, siitä, että lippuvaltion, jonka lipun alla alus aiemmin purjehti, on toimitettava asianmukaiset tiedot aluksen puutteista ja turvallisuuteen liittyvistä kysymyksistä, sekä tiedoista, jotka lippuvaltion rekisterissä olisi säilytettävä ja joiden olisi oltava helposti yleisön saatavilla. Komissio antoi vuonna 2013 kyseistä direktiiviä koskevan kertomuksen , jossa se totesi, että helposti saatavilla olevat tiedot ja jäsenvaltion lipun alla purjehtivien alusten toimintaa koskeva avoimuus voisivat helpottaa alusten siirtoja rekisteristä toiseen.

2.Alusrekisterit

Alusrekisteristä käyvät ilmi alukset, jotka purjehtivat kyseisen valtion (lippuvaltion) lipun alla.

Euroopan unionissa osa jäsenvaltioista pitää kahdentyyppisiä alusrekistereitä:

Kansalliset rekisterit: näissä rekistereissä edellytetään yleensä, että aluksen päällikkö, päällystö ja miehistö ovat lippuvaltion kansalaisia ja että heidän palkkauksensa on kyseisen valtion lainsäädännön mukainen. Osa EU:n jäsenvaltioista, esimerkiksi Malta ja Kypros, eivät noudata tällaista perinteistä menettelyä.

Rinnakkaisrekisterit: näissä rekistereissä ei sovelleta edellä mainittuja vaatimuksia ja joissain rekistereissä tarjotaan myös veroetuuksia.

Asetuksessa (EY) N:o 789/2004 ei tehdä eroa näiden kahden rekisterityypin välillä.

Joillakin jäsenvaltioilla on ilman miehistöä rahdattavia aluksia koskeva rekisteröintijärjestelmä, jossa toisen lippuvaltion rahtaaja voi rekisteröidä aluksen, jota on rahdattu jonkin aikaa, koska alus on rahtaajan hallussa ja rahtaaja katsoo, että aluksen rekisteröinti toisen lipun alle on hänen etunsa silloin, kun hän on vastuussa aluksesta. Näin ollen alus voi olla kahden valtion rekisterissä.

3.Siirto rekisteristä toiseen

Asetuksen perustoimintatavasta säädetään 4 artiklassa. Jäsenvaltio ei saa keskeisiin yleissopimuksiin perustuvien teknisten syiden vuoksi evätä rekisteröintiä toisessa jäsenvaltiossa rekisteröidyltä alukselta, joka on vaatimusten mukainen, jolla on voimassa olevat todistukset ja jonka varusteet on hyväksytty tai tyyppihyväksytty laivavarusteista 20 päivänä joulukuuta 1996 annetun neuvoston direktiivin 96/98/EY mukaisesti. ”Vaatimuksilla” tarkoitetaan alusten rakentamiseen ja varustamiseen liittyviä turvallisuutta, turvatoimia ja pilaantumisen ehkäisemistä koskevia vaatimuksia, jotka on asetettu edellä tarkoitetuissa yleissopimuksissa. Kotimaanmatkoilla liikennöivien matkustaja-alusten osalta niillä tarkoitetaan vaatimuksia, jotka on asetettu matkustaja-alusten turvallisuussäännöistä ja -määräyksistä annetussa Euroopan parlamentin ja neuvoston direktiivissä 2009/45/EY, jolla matkustaja-alusten turvallisuussäännöistä ja -määräyksistä 17 päivänä maaliskuuta 1998 annettu neuvoston direktiivi 98/18/EY on laadittu uudelleen.

Tämän kertomuksen yleisenä päätelmänä voidaan todeta, ettei tarkastelujaksolla 2006–2012 ole esiintynyt erityisiä ongelmia. Tarkemmat tiedot ovat jäljempänä olevassa 5 jaksossa.

Siirtojen määrä oli tarkastelujaksolla suuri. Liitteenä olevassa komission yksiköiden valmisteluasiakirjassa [viite SWD (2015)101] on tilastot kyseisellä tarkastelujaksolla tapahtuneista yksittäisistä siirroista alusrekistereihin ja alusrekistereistä pois.

4.Kertomuksen perustana käytetyt tiedot

Komissio voi asetuksen 8 artiklan mukaisesti ja jäsenvaltioiden toimittamien tietojen perusteella laatia tämän kertomuksen kokonaistilanteesta.